Epäiltyjä ei ole saatu kiinni.

Kotiinsa matkalla ollut 14-vuotias tyttö oli lauantai-iltana juuri noussut raitiovaunusta Länsmansgårdenissa Ruotsin Göteborgissa, kun kolme poikaa hyökkäsi hänen kimppuunsa ja yritti raiskata hänet. Poliisin mukaan epäillyt olivat nuoria, vain jonkin verran yli 10-vuotiaita. Göteborgs-Tidningenin tietojen mukaan he saattoivat olla jopa tasan 10-vuotiaita.

Kaikeksi onneksi tyttö pääsi pakoon hyökkääjiltä ja juoksi jonkin matkan päähän bussipysäkille, mistä hänen omaisensa noutivat hänet ja soittivat poliisille. Ilmoitus tuli puoli yhdeksän aikaan, minkä jälkeen poliisi käynnisti suuren operaation epäiltyjen tavoittamiseksi. Ketään ei kuitenkaan ole vielä saatu kiinni, ja poliisi jatkaa tapauksen tutkintaa.

Länsmansgårdenin asukkaat ovat järkyttyneet tapahtuneesta.

– On selvää, että olen peloissani. Yritän olla liikkumatta ulkona iltaisin, sanoo alueella asuva Therese Zetterlund, 27, GT:n haastattelussa.

Lähde: GT/Expressen